กรุงไทยขยายบริการที่ปรึกษาทางการเงินลูกค้าทั่วประเทศ
โพสต์ทูเดย์-ธนาคารกรุงไทยตั้งเป้าขยายบริการที่ปรึกษาวางแผนการเงินส่วนบุคคลให้ครอบคลุมสาขาทั่วประเทศ ชี้เน้นสร้างความมั่นคงทางการเงินให้ลูกค้า แนะลงทุนในผลิตภัณฑ์ที่ความเสี่ยงยอมรับได้ ให้ผลตอบแทนดี รวมทั้งเหมาะกับความต้องการของแต่ละช่วงวัย
12 ม.ค. 2553

โพสต์ทูเดย์-ธนาคารกรุงไทยตั้งเป้าขยายบริการที่ปรึกษาวางแผนการเงินส่วนบุคคลให้ครอบคลุมสาขาทั่วประเทศ ชี้เน้นสร้างความมั่นคงทางการเงินให้ลูกค้า แนะลงทุนในผลิตภัณฑ์ที่ความเสี่ยงยอมรับได้ ให้ผลตอบแทนดี รวมทั้งเหมาะกับความต้องการของแต่ละช่วงวัย
นางกิตติยา  โตธนะเกษม รองกรรมการผู้จัดการ ผู้บริหารสายงาน สายงานบริหารการเงิน ธนาคารกรุงไทย เปิดเผยว่า ธนาคารเตรียมขยายบริการที่ปรึกษาวางแผนการเงินส่วนบุคคล หรือ บริการกรุงไทยธนบดีไปยังสาขาต่างๆ ทั่วประเทศ และจะร่วมกับบริษัทในเครือเดินสายจัดกิจกรรมให้ความรู้ด้านการเงินกับลูกค้าในจังหวัดต่างๆ ส่วนลูกค้าของสาขาที่อยู่ห่างไกลและต้องการคำปรึกษาทางการเงินที่ซับซ้อน สามารถใช้บริการผ่านระบบขายผลิตภัณฑ์ทางไกล 
“ในปีที่ผ่านมา ตราสารทางการเงินที่ลูกค้านิยมลงทุน ได้แก่ หุ้นกู้ของบริษัทเอกชนที่ธนาคารเป็นผู้แทนจำหน่าย กองทุนเปิดที่ลงทุนในประเทศเกาหลี รวมทั้งหุ้นกู้ด้อยสิทธิของธนาคาร ส่วนแนวโน้มพฤติกรรมการลงทุนในปีนี้จะคล้ายคลึงกับปีที่ผ่านมา โดยคาดว่าลูกค้ายังคงเลือกลงทุนในตราสารต่างๆ นอกเหนือไปจากการฝากเงิน โดยธนาคารจะแนะนำให้ลงทุนตามความเสี่ยงที่แต่ละคนรับได้ ไม่ว่าจะเป็น หุ้นกู้ พันธบัตรรัฐบาล กองทุนรวม ประกันชีวิต”
นางกิตติยา โตธนะเกษม กล่าวต่อไปว่า กลุ่มเป้าหมายลูกค้าธนบดีธนกิจของธนาคารได้แก่ลูกค้าที่มีเงินออมตั้งแต่ 1 ล้านบาทขึ้นไป ซึ่งจุดแข็งของธนาคาร คือความใส่ใจเพื่อให้ลูกค้ามีความมั่นคงทางการเงิน โดยผลิตภัณฑ์ที่ธนาคารเสนอให้ลูกค้าลงทุน จะเป็นผลิตภัณฑ์ที่ธนาคารรับความเสี่ยงได้เช่นกัน รวมทั้งดูแลให้ลูกค้ากระจายการลงทุน ไม่ให้รับความเสี่ยงมากเกินไป นอกจากนี้จะเลือกผลิตภัณฑ์ให้เหมาะกับความต้องการและ Life Style ของลูกค้าในแต่ละช่วงวัย โดยธนาคารไม่คิดค่าบริการในการแนะนำและช่วยจัด Port การลงทุน 
ทั้งนี้ ธนาคารแบ่งลูกค้าธนบดีธนกิจเป็น 4 กลุ่มตามช่วงอายุ ได้แก่ ช่วงอายุ 20-30 ปี ธนาคารแนะนำแบ่งเงินบางส่วนเพื่อลงทุนในสินทรัพย์ที่มีความเสี่ยงค่อนข้างสูง ช่วงอายุ 31-45 ปี ช่วงวัยกลางคน เน้นให้ลงทุนเพื่อสร้างความมั่นคง เช่น การประกันชีวิตและประกันสุขภาพ ช่วงอายุ 46-60 ปี วัยก่อนเกษียณ เป็นช่วงที่การงานมั่นคง แนะนำให้วางแผนเพื่อเตรียมความพร้อมทางการเงินก่อนเกษียณ  รวมทั้งการลงทุนเพื่อประหยัดภาษี ช่วงอายุ 60 ปีขึ้นไป แนะนำลงทุนที่เน้นการประกันสุขภาพและลงทุนในตราสารที่มีสภาพคล่องสูง ความเสี่ยงต่ำ ให้ผลตอบแทนสม่ำเสมอ เสมือนมีรายได้ประจำ